סמוך על סול

עונה ראשונה

בסוף שנות ה-90, ג'יימס "ג'ימי" מקגיל פעל כעבריין הונאות פשוט, יחד עם חברו הטוב ביותר מרקו. לאחר הונאה שהשתבשה, ג'ימי מצא עצמו בכלא תחת אישום חמור, ונאלץ לקרוא לאחיו עורך הדין הידוע צ'אק. ג'ימי התחנן לעזרה, וצ'אק הבטיח כי יוביל לשחרורו, בתנאי שיחזור למוטב. בלית ברירה ובידיעה כי מדובר בדרך המילוט האחרונה, ג'ימי נענה בחיוב, ולאחר שזוכה מכל אשמה, הוא החל לעבוד בחדר הדואר של משרד עורכי הדין של צ'אק, "המלין, המלין ומקגיל" ("H, H & M"). במקביל לעבודתו בחדר הדואר, ג'ימי החל בלימודי משפטים מזורזים מרחוק באוניברסיטת סמואה האמריקנית, עד שלבסוף זכה להסמכה לעריכת דין. ג'ימי סיפר על כך קודם כל לבת זוגו קים, עורכת דין מצליחה המועסקת אף היא ב-HHM ולאחר מכן לצ'אק, זאת במטרה שיקבל אותו למשרד כעורך דין. צ'אק הסכים לקבל את ג'ימי למשרד, אך בסתר הורה לשותפו הווארד המלין לדחות את הקבלה, זאת מפני שפקפק ביושרתו של ג'ימי. בהוראת צ'אק, הווארד הודיע לג'ימי על הסירוב, בתגובה ג'ימי עזב את המשרד בזעם.
במקביל לאירועים אלו, מייק ארמנטראוט, קצין בכיר במשטרה המקומית של פילדלפיה, מתוודע על כך שבנו, מאתי, שוטר גם כן, מצא את מותו ב"תאונת" ירי. מתוך חשד כי הוא למעשה נרצח, מייק יוצא לעקוב אחר מי שהיו שני חבריו הטובים ביותר של בנו, ומגלה כי הם רצחו אותו בכוונת תחילה, היות שהוא סירב להצעת שוחד אותה הם הציעו לו ואיים להלשין עליהם. זועם מהידיעה, מייק החליט לנקום בהם, ורצח את שניהם בירי. מייק ניקה את זירת הרצח והעלים את כל הראיות האפשריות, והחליט כי הוא לא יכול להמשיך לשרת יותר כשוטר, ועל כן עבר להתגורר בניו מקסיקו יחד עם סטייסי, אלמנת בנו, עבורה הוא משמש משענת כלכלית.
בהווה של שנת 2002, כשש שנים לפני מאורעות "שובר שורות", ג'ימי חי ועובד מתוך מחסן אחורי קטן וצפוף של סלון יופי כשהוא מנסה למצוא את מקומו במערכת המשפט דרך הסנגוריה הציבורית. בשנים שחלפו, צ'אק החל לסבול מרגישות לקרינה, ספק פיזיולוגית ספק פסיכולוגית, וריתק עצמו לביתו, וג'ימי פיתח שנאה כלפי משרד "H, H & M" והווארד בפרט. במקביל, מייק החל לעבוד כשומר חניון בבית המשפט המחוזי המקומי, כשהוא נמלט מעברו.
על מנת שיזכה לפרסום ולהצלחה, ויוכל להוכיח לכל העוסקים בדבר כי הוא עורך דין מהוקצע, ג'ימי מחליט לנסות את מזלו בתיק מעילה ידוע לשמצה אשר במרכזו עומד גזבר מחוז ברנלילו של ניו מקסיקו, קרייג קטלמן, והוא מציע לו ולרעייתו, קטסי, את שירותיו המשפטיים. הקטלמנים מסרבים להצעתו של ג'ימי, ושוכרים לתפקיד את משרד "H, H & M", דבר שמעלה את עצביו של ג'ימי. על מנת שיחזרו בהם מהחלטתם, הוא משתף פעולה עם שני גולשי סקייטבורד מומחי הונאות, ובעזרתם הוא יוצר תוכנית הונאה שתגרום לקטלמנים לחזור בהם ולענות בחיוב להצעתו. אך תוכניתו של ג'ימי נכשלת. הוא מסתבך עם ברון הסמים טוקו סלמנקה, וכמעט ומוצא את מותו.
בעקבות כישלון התוכנית שכמעט הוביל למותו, ג'ימי מחליט לרדת מעניין הקטלמנים. כאשר הוא מנסה לחזור לשגרה, עוזרו האישי של טוקו, נאצ'ו, שהיה הגורם המכריע להישארותו של ג'ימי בחיים, מציע לג'ימי לשתף עמו פעולה ולשדוד את הכסף שבו הקטלמנים מעלו. ג'ימי, שמאד מתפתה להצעה, מסרב בשל רצונו "לחזור למוטב", אם כי נאצ'ו מודיע לו כי הוא בכל מקרה ימשיך בתוכנית לשדוד מהקטלמנים את כספי המעילה בכל מחיר. בחשש כבד מהעלול לקרות, ג'ימי מזהיר את הקטלמנים בעילום שם דרך שיחה מטלפון ציבורי, ולאחר מכן מנסה ליצור קשר עם נאצ'ו כדי להוריד אותו מהעניין, אך לא מצליח למצוא אותו. בסופו של דבר, ג'ימי הולך לביתם של הקטלמנים כדי לבדוק מה עלה בגורלם, ומגלה כי הבית נפרץ וכי הקטלמנים נעלמו.
נאצ'ו נעצר בחשד לפריצה לבית הקטלמנים והיעלמותם, אף על פי שהוא לא עשה זאת, וג'ימי נאלץ בעל כורחו להיות עורך דינו. נאצ'ו מכריח את ג'ימי להוכיח את חפותו, באיום כי אם לא יעשה כן חברי כנופייתו יהרגו אותו. בחוסר אונים, ג'ימי מתחיל לחקור את הפריצה וההיעלמות. ג'ימי מגיע למסקנה כי הקטלמנים "חטפו את עצמם", ולאחר שהמשטרה אינה מקבלת את התאוריה, הוא פונה בחוסר אונים למייק, עמו הוא התיידד. מייק מייעץ לג'ימי כי הקטלמנים יכולים להימצא בקרבת מקום, והוא יוצא לחפשם ביער. כעבור שעות רבות, ג'ימי מוצא את הקטלמנים יחד עם כל כספי המעילה. שני הצדדים מתעמתים בנושא, כשלבסוף הם מסכימים כי ג'ימי לא יספר את שראה תמורת סכום של כ-$30,000 מתוך כספי המעילה, וכי הם יתרצו את היעלמותם בכך ש"יצאו לקמפינג" ו"שכחו לסדר את הבית". כאשר הקטלמנים חוזרים לביתם ומלבנים את העניינים עם המשטרה, משתחרר נאצ'ו מבית הכלא והאיום על ג'ימי מוסר, והוא גם זוכה בסכום אשר הובטח לו.
עם הכסף אותו קיבל מהקטלמנים, ג'ימי רוכש מודעת פרסום בשלט חוצות לשכירת שירותיו כעורך דין, ואותה הוא מעצב בכוונת תחילה בדומה למודעות הפרסום של "H, H & M". כאשר הווארד צופה בשלט החוצות, הוא מתעצבן ופונה לבית המשפט במטרה להסירו, אשר מקבל את טענתו ושולח לחברת הפרסום צו מידי להסרת המודעה. ג'ימי משתמש במצב לטובתו, ושוכר שני סטודנטים לקולנוע ועובד הסרת מודעות, זאת על מנת לביים תקרית בה ג'ימי מציל את העובד המסיר את מודעתו. המקרה המזויף מסוקר בתקשורת המקומית בהרחבה, וג'ימי זוכה להכרה נרחבת בציבור. הפרסום הציבורי מושך אל ג'ימי לקוחות רבים, כפי שרצה שיקרה, אך רובם "מוזרים" ומציגים בפניו מקריים טיפשיים. לאחר שעבר על מרבית הקריאות לשירותיו, ג'ימי מגיע אל קשישה הזקוקה לטיפול בצוואה, והוא מתחבר אל תחום עריכת הדין בקרב מבוגרים, ומתחיל לקדם את עסקו בבתי אבות.
במקביל להצלחתו של ג'ימי, מייק נאלץ להתמודד עם שני חוקרים המחליטים לפתוח מחדש את תיק היעלמותם של שני שוטרים בסוף שנות ה-90, הלא הם השניים אותם רצח מייק כנקמה על שרצחו את בנו. מייק מחליט להסתייע בג'ימי, ושוכר אותו לתיק הספציפי כעורך דינו. עם זאת, מייק מגלה לג'ימי כי אינו מעוניין בו כעורך דין, אלא כי הוא זקוק לעזרתו בגנבת הפנקס הפרטי של שני החוקרים, אשר בו כל פירוט חקירתם כנגד מייק. תחילה ג'ימי מסרב, אך בסופו של דבר הוא מסכים לכך ומסייע למייק. בפנקס מתגלה כי סטייסי היא זו שהציתה את החקירה מחדש, לאחר שדיווחה לחוקרים על "התנהגות מחשידה" מצידו של מייק. השניים מתעמתים בדבר, ומייק מספר לסטייסי את האמת אודות אירועי העבר. בהמשך סטייסי מבטלת את הדיווח והיא ומייק משלימים.
לאחר מכן, ג'ימי ממשיך לקדם את עסקיו החדשים כמתמחה לעריכת דין בקרב הגיל המבוגר בבתי אבות שונים. הוא מחליט לפתוח לשם כך משרד עצמאי, ואף מייעד לכך מקום שהוא הספיק למצוא. הוא מציע לקים לעזוב את "H, H & M" ולהצטרף אליו, אך היא מסרבת. מאוחר יותר, הקטלמנים עוזבים את שירותיהם של "H, H & M", היות שלא מצאו עסקת טיעון מספיק טובה שתשאיר את קרייג מחוץ לכלא כמה שיותר זמן, ובניסיון נואש הם פונים לג'ימי. הוא מסרב, מחזיר להם את סכום הכסף אשר נתנו לו ומשכנע אותם לחזור ל-"H, H & M" ולקבל את עסקת הטיעון הבסיסית.
כשהוא ממשיך בעסקיו בקרב הגיל המבוגר בבתי אבות שונים, מגלה ג'ימי כי אחד מבתי האבות של לקוחותיו, "Sandpiper", גובה מהשוהים בו "עמלות" שונות במחירים מופרזים שלא לצורך וללא ידיעתם. המום מחשיפת ההונאה, הוא פונה לצ'אק בבקשת עזרה, המסייע לו להרכיב במהרה תיק משפטי מבוסס כנגד פעולותיו של בית האבות. כאשר התיק מבוסס דיו, השניים מציגים אותו לעורכי הדין של בית האבות ומאיימים לחשוף אותו לציבור, ובכך לעורר הד תקשורתי שלילי, אלא אם ישולמו כ-$20,000,000 לקרבנות. בעקבות התנגדותם הנחרצת של עורכי הדין, וההבנה כי עתה התיק ילך לדיון משפטי ממושך ומורכב, צ'אק, למורת רוחו של ג'ימי, מציע להעביר את התיק אל "H, H & M". לאחר התנגדויות רבות מצידו של ג'ימי, מתגלעת שיחה חריפה בינו לבין צ'אק, בה נגלית האמת אודות דחיית קבלתו של ג'ימי ל-"H, H & M" כעורך דין בימי חדר הדואר.
המום ולא יציב, בעקבות הגילוי האחרון, ג'ימי "בורח" לחופשה בשיקגו, שם הוא מתאחד עם חבריו מעברו המלוכלך (כולל חברו ושותפו מרקו, אשר נפטר מהתקף לב במהלך תעלול נוסף של השניים). עם כוחות חדשים, ג'ימי שב לאלבקרקי, ולאחר שהוא מסדיר עם הווארד את הטיפול בצ'אק, בתקווה שלא להתראות עמו שוב, הוא "זורק" את התיק כנגד "Sandpiper" ומפקיר אותו, כשהוא מחליט לפרוש מחייו כעורך דין. בסוף כל זאת, הוא פוגש את מייק ורומז לו על כוונתו לשוב ולפעול כעבריין.

עונה שנייה

באפילוג של עונה זו, ג'ימי תחת אישיותו ג'ין באומהה, נברסקה, נועל את עצמו בטעות בחדר פח האשפה של הקניון, אך עקב הצורך להסתיר את עברו הוא נמנע משימוש ביציאת החירום, אשר תפעיל את האזעקה ותזמין את הרשויות. כשהוא סוף סוף יוצא, הוא משאיר אחריו את המילים "SG היה כאן" חרוטות בקיר.
בהמשך עלילת הסדרה, ג'ימי מחליט לסרב להצעת העבודה בדייוויס & מיין ואף לפרוש מעריכת דין. קים מתעמתת איתו על התנהגותו המשונה, אך הוא נראה נחוש בדעתו ואף משכנע אותה לשתף עמו פעולה בתרגיל נוכלות בסגנונו הישן. קים נלהבת מהחוויה ומבלה את הלילה עם ג'ימי. לבסוף, ג'ימי מחליט לקבל בכל זאת את המשרה בדייוויס & מיין.
בינתיים, פרייס מפטר את מייק, מאחר שלטענתו אינו זקוק עוד לשומר ראש. נאצ'ו מנצל זאת על מנת להשיג במרמה את הפרטים האישיים של פרייס. לאחר שדירתו של פרייס נפרצת, הוא מזמין משטרה אשר חושדת בנסיבות הפריצה ומאתרת בדירה תא חשוד מאחורי הספה.
האוורד מביע דאגה מול צ'אק לגבי העסקתו של ג'ימי בדייוויס & מיין. בינתיים, נתקל מייק בפרייס אשר מגיע להתראיין בעקבות גניבת קלפי בייסבול שנגנבו מדירתו שנפרצה. מייק מזהיר אותו שהמשטרה תחשוד במעורבותו בעסקי הסמים, ומציע למצוא עבורו את הקלפים בעצמו כדי למנוע מפרייס לדבר עם המשטרה. מייק מאתר את נאצ'ו, ומאיים לידע את טוקו על עסקי הסמים הסודיים, אם נאצ'ו לא יחזיר לפרייס את הקלפים. נאצ'ו המאוים מסכים להחזיר אותם, בתמורה לרכב הראוותני של פרייס, אותו הוא מתכוון למכור בחלקים, ו- 10,000 דולר.
צ'אק מבקר במשרדי HHM, שם הוא מלחיץ את ג'ימי בנוכחותו. לאחר מכן ג'ימי מתבקש על ידי מייק להביא להסרת חשדות המשטרה נגד פרייס. ג'ימי משיג זאת באומרו למשטרה שהתא החשוד שנמצא בדירתו של פרייס הוא מקום מחבוא לסרטוני וידאו מביכים של פרייס המערב פטישיזם הקשור בעוגות, ואף מצלם סרט וידאו של פרייס כדי שישמש כראייה. כאשר ג'ימי מספר לקים על התחבולה, היא מגנה אותו על כך שזייף ראייה ומבקשת לא לשמוע יותר על מעשים דומים.
ג'ימי משחד נהג אוטובוס מטעם "Sandpiper" לזייף תקלה בעת הסעת דיירים לארוחת צהריים, ובישיבה משותפת של HHM ודייוויס & מיין, מציג בגאווה 24 לקוחות חדשים מבית האבות ואת דו"ח דרישותיהם. צ'אק מביע חשד בהתפתחות מהירה זו, אך ג'ימי מצליח להסיט את הנושא. קים מפצירה בג'ימי לפעול בדרכים חוקיות, מאחר שהיא המליצה עליו לדייוויס & מיין ולכן גם היא מושפעת מפעולותיו. בלית ברירה, ג'ימי מצלם פרסומת טלוויזיה, המרשימה את קים. הוא מחליט להריץ את הפרסומת ללא אישור של ראשי דייוויס & מיין, והפרסומת זוכה להצלחה גדולה. למרות זאת, קליף מיין זועם על התנהלותו של ג'ימי ודורש ממנו הסבר.
בינתיים, סטייסי מביעה דאגה מול מייק על יריות ששמעה לכאורה בלילות האחרונים. מייק מפקח על ביתה בלילה ללא ידיעתה ולא מגלה דבר חשוד. לאחר מכן היא מזעיקה את מייק לביתה, טוענת ששמעה שלוש יריות נוספות במהלך הלילה ומראה לו בבעתה חור במבנה הבית שהיא משוכנעת שנגרם מיריות. מייק, על אף ידיעתו כי לא התרחשו כל יריות, מרגיע אותה ומסכים לעזור לה לעזוב את השכונה. לאחר מכן הוא מתבקש על ידי נאצ'ו "לטפל" עבורו במישהו מסוים.
ג'ימי ננזף על ידי השותפים בדייוויס & מיין על הרצת הפרסומת ללא הסכמתם, אך קליף מחליט לתת לו הזדמנות נוספת. ב-HHM, צ'אק והאוורד נוזפים בקים על שלא יידעה אותם על הפרסומת של ג'ימי, וכתוצאה מכך היא יורדת בדרגה לתפקיד סקירת מסמכים. ג'ימי מגיע להתעמת עם צ'אק, ובעת ויכוח בין השניים ג'ימי מציב בפניו אתגר להשיב את קים לתפקידה, בתמורה לכך שג'ימי יפרוש לאלתר מעריכת דין. צ'אק לא נענה לאתגר, מאחר שהוא משוכנע שג'ימי ייחשף בסופו של דבר.
בינתיים, מייק ונאצ'ו מתכננים להתנקש בחייו של טוקו, בעקבות חששו של נאצ'ו שטוקו יגלה על עסקיו. מייק לבסוף מחליט שלא לבצע את ההתנקשות, מחשש שהדבר יעורר תגובה לא רצויה מהקרטל. במקום זאת, מייק מפליל את טוקו, מזעיק משטרה מראש לתחנת דלק, בה הוא פוגע במכוון במכוניתו של טוקו ומתגרה בו כך שיכה אותו בדיוק כאשר המשטרה מגיעה למקום. כתוצאה מכך, טוקו נעצר וההנחה היא שיואשם בתקיפה תוך איומים בנשק ושוד, ולכן ייצא מהתמונה למשך 5–10 שנים. נאצ'ו שואל את מייק על פשר פעולתו זו, עם חצי מהרווח, אך מייק מסרב לתת תשובה.
ג'ימי מציע לקים לתבוע את HHM, אך קים מסרבת בטענה שהדבר יסב נזק כבד לקריירה שלה, ומפצירה בו שכל אחד מהם ידאג לעצמו. בינתיים בדייוויס & מיין, עובדת בשם ארין נשלחת לפקח על ג'ימי בטענה שתפקידה "לעזור לו להשתלב" בחברה. ובאותו הזמן קים עושה מאמצים על מנת להשיג לקוח משמעותי ולזכות מחדש בתפקידה הקודם. היא מצליחה להשיג מטרה זו ומביאה כלקוחות את בנק "מסה ורדה", אולם האוורד מחליט להשאיר אותה בסקירת מסמכים. בהמשך, צ'אק מספר לקים על כך שג'ימי, בתור ילד, מעל בסתר בכספי העסק של אביהם, מה שהוביל בסופו של דבר לקריסתו. לאחר מכן הוא מבטיח לקים לסייע לה לשוב לתפקידה הקודם.
בינתיים, דודו של טוקו, הקטור סלמנקה, מבקש ממייק לשנות את גרסתו מול המשטרה ולטעון שהאקדח של טוקו שייך למייק עצמו, על מנת להפחית את תקופת מאסרו של טוקו, ומציע למייק 5,000 דולר בתמורה.
ג'ימי מתקשה להתאקלם במשרדי דייוויס & מיין, ואף מתקשה לישון בדירתו המפוארת החדשה, ומצליח למצוא מנוחה רק בחדר הדוודים בו התגורר במכון היופי. בינתיים קים שבה לתפקידה הקודם ב-HHM בעזרתו של צ'אק, אולם האוורד מטיל עליה משימות משפילות כגון הצגת טיעונים בלתי סבירים בבית משפט. למרות זאת, היא מקבלת הצעת עבודה משווייקהרט & קוקלי, עם תנאים טובים יותר. בעודה מתלבטת, היא מורידה מעצמה לחץ בשיתוף פעולה עם תרגיל נוכלות נוסף יחד עם ג'ימי, וגורמת למשקיע לתת להם צ'ק על סך 10,000 דולר. אולם לאחר מכן, היא מבקשת מג'ימי לא לפדות את הצ'ק ולשמור אותו כ"מזכרת" בלבד. בנוסף היא משתפת את ג'ימי בספקותיה לגבי הצעת העבודה, ואף מביעה קנאה בו על כך שנראה שהוא תמיד יודע מה הוא רוצה. ג'ימי בתגובה משקר לה על כמה שעבודתו בדייוויס & מיין היא מה שתמיד רצה, על מנת למנוע ממנה לעזוב את תפקידה הנוכחי.
בינתיים, מייק מסרב להצעתו של הקטור, וכתוצאה מכך מוטרד ומאוים על ידי אנשים מטעמו, כולל איום מרומז של התאומים מרקו וליונל סלמנקה על חיי סטייסי ונכדתו הקטנה קיילי. בעקבות זאת מייק מסכים לעסקה, אך מתוך זעם על איום על חיי משפחתו, מעלה את המחיר ל-50,000 דולר. לאחר מכן הוא נותן לנאצ'ו 25,000 דולר מתוכם, מאחר שכשל בחלקו בעסקה הקודמת.
ג'ימי מייצג את מייק בהצהרה על כך שהנשק של טוקו כביכול היה שייך למייק עצמו. לאחר מכן ג'ימי מחליט להתפטר מדייוויס & מיין, אך מגלה כי הדבר כרוך בעלויות בונוס החתימה שקיבל. הוא מוצא פרצה בחוזה, לפיה יקבל את הבונוס אם יפוטר מהחברה ללא הצדקה. לכן הוא עושה מאמצים להרגיז את מעסיקיו, כולל לבוש ססגוני מדי, נגינה בחמת חלילים במשרדו והיגיינה בעייתית. קליף נכנע ומפטר את ג'ימי, תוך קבלת הבונוס. לאחר מכן ג'ימי מציע לקים להיות שותפה שלו במשרד עורכי דין משלהם. היא מסכימה בתנאי שג'ימי יפעל בדרך ישרה. ג'ימי מודה שהוא מסוגל רק להיות הוא עצמו, ולכן קים מסרבת בנימוס להצעה וג'ימי שב למשרדו הדל במכון היופי. לאחר מכן קים מציעה לג'ימי פשרה, שהשניים יחלקו יחד רק את מבנה המשרדים הפרטי שיפתחו, כולל הוצאות ותמיכה במידת הצורך, אך לא ישתפו פעולה מקצועית כעורכי דין. ג'ימי מתלבט אך מקבל את הצעתה. קים מכריזה על התפטרותה מ-HHM, האוורד מאחל לה הצלחה ולאחר מכן השניים מנסים כל אחד לשמר לעצמו את מסה ורדה כלקוחות. קים נפגשת עם ראשי החברה, המצהירים בפניה על כוונתם להיות הלקוח הפרטי הראשון שלה. לאחר מכן היא וג'ימי מחליטים להקים את משרדיהם הפרטיים במבנה שבו פעלה לפני כן מרפאת שיניים. האוורד מודיע לצ'אק על התפטרותה של קים, שיתוף הפעולה הצפוי עם ג'ימי והפסד תיק מסה ורדה לטובתה. צ'אק המבוהל, מארגן פגישה נוספת עם מסה ורדה כדי "לסגור קצוות", בה הוא משבח את קים אך גורם להם לשנות את דעתם ולהשאר ב-HHM. אולם, צ'אק חושף את עצמו לחשמל כדי להיראות נורמלי במהלך הפגישה, ומתמוטט לאחריה.
ג'ימי נעזר בלקוחות ישנים שלו, יחד עם עבריין מין, כדי לחדור לבסיס חיל אוויר ולצלם פרסומת טלוויזיה עבור שירותי עריכת דין לטובת אזרחים ותיקים. קים מביעה בפניו ספקות על עתידה המקצועי, אך ג'ימי טוען שיהיו הזדמנויות נוספות כמו מסה ורדה. ג'ימי שומע על ההחמרה במצבו של צ'אק ומבקר אותו, ולאחר מכן מחבל במסמכים של סניף חדש של הבנק הצפוי להפתח, הנמצאים בביתו של צ'אק.
בינתיים, מייק מבטיח לרכוש בית חדש עבור סטייסי וקיילי, ומתחיל לצפות על המסעדה של הקטור ומצליח לעקוב אחר תנועותיו עד מוסך מבודד. הוא מרכיב בעצמו מחסום דוקרנים, בו הוא משתמש על מנת לארוב למשאית משלוח של הקטור ולשדוד רבע מיליון דולר המוחבאים באחד הצמיגים, תוך שהוא משאיר את נהג המשאית כבול אך בחיים. לאחר מכן הוא נפגש עם נאצ'ו, החושד שמייק אחראי לשוד. מייק מאשר את חשדותיו ומסביר שרצה להוביל את המשטרה להקטור באמצעות השוד. אך נאצ'ו מספר לו על כך שעובר אורח תמים שיחרר את נהג המשאית הכבול בטרם הספיקה המשטרה לגלות על כך, ולאחר מכן הקטור הורה על רציחתו של עובר האורח וקבורתו בחולות המדבר.
בעת ישיבה שגרתית לכאורה בין ועדת הבנקאות, מסה ורדה, צ'אק והאוורד, מתגלה הטעות במסמכים שצ'אק הגיש (שג'ימי זייף), הגורמת לעיכוב משמעותי במועד פתיחת הסניף. צ'אק המושפל חושד מיד שג'ימי אחראי לחבלה במסמכים, בעוד מסה ורדה לא מרוצים מ-HHM ומחליטים לחתום עם קים. ג'ימי וקים מגיעים לקחת את מסמכי מסה ורדה מביתו של צ'אק, שם הוא מאשים את ג'ימי בחבלה בתיק. קים לכאורה מצדדת בג'ימי וטוענת שצ'אק פשוט טעה במסמכים, וכי לצ'אק אין כל הוכחה ממשית לטענתו, וכן כי יחסו כלפי ג'ימי כל חייו הפך אותו למי שהוא. אולם כאשר השניים לבדם במכונית, קים מכה את ג'ימי מספר פעמים בכעס. מאוחר יותר, היא מפצירה בג'ימי שאינה מעוניינת לדון בעניין, ומזהירה אותו שעליו לוודא כי טשטש את עקבותיו. ג'ימי חוזר למכון ההעתקות בו חיבל במסמכים ומשחד את הפקיד בתמורה לשתיקתו. צ'אק מגיע למקום זמן קצר לאחר מכן ומנסה להוציא מידע מהפקיד, אך מאבד את הכרתו כתוצאה מהחשיפה לחשמל, ונחבל בראשו מהדלפק. ג'ימי צופה במתרחש בסתר מהרחוב, חושש לשלומו של צ'אק ובלית ברירה יוצא ממחבואו אל מכון ההעתקות כדי להצילו. לאחר שמצבו מתייצב, צ'אק תוהה בפני ג'ימי על שהיה בסמוך למכון ויצא לעזרתו במהירות כזו, ובצדק מסיק שג'ימי שיחד את הפקיד ונשאר באזור כדי לתצפת. אולם, ארנסטו מחפה על ג'ימי, ומשקר לצ'אק בטענה כי התקשר לג'ימי לפני הגיעם למקום.
בינתיים, מייק רוכש רובה צלפים ותחמושת, בכוונה להרוג את הקטור סלמנקה. הוא מתמקם בגבעה מרוחקת במדבר, מתצפת על הקטור וצוותו מתכוננים להוציא להורג את נהג המשאית שאותה מייק שדד. אולם, נאצ'ו מקשה על מייק כאשר הוא חוסם את הקטור. לפתע, מייק שומע את צופר מכוניתו מצפצף באופן ממושך, ניגש אליה ומגלה ענף תקוע על צופר ההגה, ובנוסף מגלה פתק על השמשה עם המילה "Don't" ("אל תעשה זאת").
בבית החולים, צ'אק נאלץ לעבור סריקת CT בניגוד לרצונו, שלאחריה הרופאים מבשרים לג'ימי כי צ'אק למעשה אדם בריא פיזית, אולם הביא את עצמו למצב קטטוני כתוצאה מהבדיקה. ג'ימי מסרב לאשפז את צ'אק במוסד לחולי נפש, אך לוקח על עצמו להיות המטפל הזמני של צ'אק ולוקח אותו לביתו. כאשר האוורד מבשר לג'ימי שצ'אק התפטר מ-HHM, ג'ימי מוצא את צ'אק בביתו מכסה בנייר כסף את הקירות, הרצפה והתקרה. צ'אק טוען שהקירות החשופים תרמו לחשיפת יתר לחשמל, הובילו להתדרדרות ביכולותיו השכליות וגרמו לו לטעות במסמכים של מסה ורדה. ג'ימי חש אשמה על התרמית ועל החלטתו המיותרת של אחיו לנטוש את מקצועו האהוב, ומתוודה בפניו על זיוף המסמכים ושוחד הפקיד במכון הצילום, ומאשר שצ'אק צלול בדעתו. לאחר עזיבתו של ג'ימי, נראה צ'אק חושף רשמקול אשר החביא בטרם ג'ימי הגיע, ובו הוקלטה כל השיחה ביניהם.

עונה שלישית

באפילוג של עונה זו, בזמן ההווה ותחת זהותו של ג'ימי/סול בתור "ג'ין" מנהל הסינבון בקניון, בזמן הפסקת צהריים הוא רואה גנב צעיר המתחבא בתא צילום קטן בקניון בעוד אנשי אבטחה מחפשים אחריו. סול מסגיר את הגנב, אך מתוך אינסטינקט מפציר בו להשיג עורך דין. לאחר מכן "ג'ין" חוזר לעבודה בסינבון, שם הוא לפתע מתעלף.
לאחר שצ'אק מקליט את הווידוי של ג'ימי, הוא רוקם תוכנית אשר תוביל לגילויו של ג'ימי על כך ותוביל את השניים לעימות. לאחר שג'ימי אכן מגלה על כך ולמרות הפצרתה של קים לא לפעול מתוך רגש, ג'ימי פורץ בזעם לביתו של אחיו צ'אק והורס את הקלטת בה התוודה על התכסיס שביצע על מנת שמסה ורדה יעברו מ-HHM לקים וקסלר. צ'אק תובע את ג'ימי לדין ולשכת עורכי הדין דנה בשלילת רישיונו. בסופו של דבר ג'ימי נידון להשעייה למשך שנה בעזרת תכסיס נוסף בו הוא מצליח להראות כי צ'אק מעורער בנפשו וכי מחלתו היא נפשית (הוא מניח סוללת טלפון נייד טעונה בכיסו ומוכיח שצ'אק אינו סובל מחשמל אם הוא לא יודע שהוא שם). קים עוברת תאונת דרכים לאחר שהתישה את עצמה בעבודה ומתפטרת מתיק מסה ורדה, ממש אחרי כמה ניצחונות בעבודתה. ג'ימי מנסה לשכנע את הקשישים בבית האבות להתפשר בתיק על מנת לקבל הון, אך עושה זאת בדרך שיוצרת איבה בין הקשישים. מצפונו של ג'ימי נוקף אותו והוא מחליט להתוודות, מה שמחסל את קריירת עריכת הדין שלו לגיל המבוגר. ג'ימי וקים עוזבים את משרדם הפרטי מובטלים, אך מאוחדים.
הווארד גורם לצ'אק להתפטר מ-HHM מאחר שהוא מרגיש כי צ'אק מהווה מעמסה על החברה. לאחר מכן צ'אק חווה שיפור במצבו הרפואי לאחר שהבין כי מחלתו היא פסיכולוגית, אך לאחר עימות עם ג'ימי בו צ'אק אומר לו כי ג'ימי מעולם לא היה חשוב לו, צ'אק נכנס לדיכאון שבסופו (בסצנה האחרונה של העונה) הוא מפיל עששית גז על עיתונים ושורף את ביתו עליו.

אפילוג

באפילוג המתרחש כשנתיים לאחר תום אירועי "שובר שורות", ג'ימי חומק מהרשויות הרודפות אותו בשל מעורבותו בעסקי הסמים הידועים לשמצה והמבוקשים למדי של וולטר וייט. הוא חי בזהות הבדויה "ג'ין", ועובד ברשת בתי הקפה "סינבון", זאת כפי שחזה שיקרה בשיחתו האחרונה עם וייט.

הפקה

ביולי 2012, העלה וינס גיליגאן את האפשרות להפיק ספין-אוף ל"שובר שורות", אשר יתמקד בדמותו של סול גודמן. באפריל 2013, אושר כי גיליגאן, יחד עם פיטר גולד, החל לפתח את הסדרה, וביולי של אותה שנה היא קיבלה "אור-ירוק". כמה חברות שידור הביעו עניין לשדר את הסדרה, בניהן "נטפליקס" ו-"FX", אך בסופו של דבר היא נרכשה בידי הרשת ששידרה את "שובר שורות", "AMC".
במקור, נשקל להפיק את הסדרה כקומדיה באורך של חצי שעה, אך בסופו של דבר הוחלט להפיק אותה כדרמה באורך של שלושת רבעי שעה. על כך, אמר בוב אודנקירק כי הסדרה היא "85% דרמה ו-15% קומדיה".
שלב הצילומים מתרחש, בדרך כלל, בקיצים, באלבקרקי, ניו מקסיקו.

ביקורות

"סמוך על סול" זכתה לביקורות חיוביות. באתר "Rotten Tomatoes" זכתה הסדרה לציון של 100%, בהתבסס על כ-60 ביקורות, ובאתר "Metacritic" זכתה הסדרה לציון של 78%, בהתבסס על כ-40 ביקורות.

רייטינג

"סמוך על סול" נהנתה במשך כל פרקיה מרייטינג גבוה, אף יותר מסדרת המקור עליה היא מבוססת, "שובר שורות".
בפרק הראשון צפו כ-6,880,000 צופים, ובפרק סיום העונה הראשונה צפו כ-2,530,000 צופים. בממוצע בעונה הראשונה צפו כ-2,500,000 צופים בפרק, יותר מ"שובר שורות" שבמשך רוב עונותיה צפו בממוצע כ-1,900,000 צופים בפרק.